《跨驴游西山天竺寺》
明代·孙一元

秋叶满林吹乱红，秋光半在山寺中。老衲迎门解幽事，一见呼我长髯公。

薰炉相对坐中夕，松声泉韵何冲融。独鹤隔竹向人立，欲鸣未鸣幽意同。

气酣日落豪思发，诗成三绕青桂丛。造物小儿玩人世，俯仰何必悲无穷。

布袍斗笠自高格，狂歌醉叫惊山翁。归来明月散林影，驴背仰啸秋山空。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。